Godkjent 1. oktober 2009

REFERAT FRA MØTET I STYRET I ALLMENNLEGEFORENINGEN
3. september 2009

Dato: 		3. september 2009 kl.15.45 – ca 19.00 
		4. september 2009 kl 9.00 – ca kl 17.00 

Møtested:	Cannes 

Deltakere: 
Trond Egil Hansen, leder
Ståle Onsgård Sagabråten, nestleder
Stian Lobben
Bjørn Nordang
Kjartan Olafsson
Bodil Aasvang Olsen
Kari Sollien

Wenche Brunell, sekretariatet
Marina Myrdam, sekretariatet

Referent:	Camilla Fagerholt Storli

Sak 115/2009 – Praktisk informasjon

Styremøtet ble innledet med en presentasjonsrunde.

Trond Egil Hansen redegjorde for hvordan styret i Allmennlegeforeningen jobber, og ba om innspill fra styrets medlemmer. Det må påregnes relativt mye arbeid for styrets medlemmer, og det er viktig å prioritere hvilke saker styret skal jobbe med. 

Det ble videre orientert om gjennomføring av styremøtene. Det er ofte omfattende sakslister, og det blir således viktig å disponere tiden på møtene. Det ble også kort redegjort for innholdet og hensikten med ”politisk time”. 

En god del av sakene må forberedes før styremøtet, og styrets medlemmer vil få tildelt oppgave med å forberede saker og legge dem frem på styremøtet. Det nye styret vil få en veileder for skriving av høringsuttalelser. Det ble understreket at hovedhensikten med å gi en høringsuttalelse er å forsøke å påvirke saken. 

Sak 116/2009 – Politisk time

•	Forhandlingsresultatet i 2009. 
•	Sykemeldingsprosjektet. 
•	Samhandlingsreformen.
•	Tillitt – trygghet – tilgjengelighet - styrking av allmennmedisin og fastlegeordningen frem mot år 2020. 
•	Pasientreiser – prosjektet som gjelder både rekvisisjon og oppgjør. Det skal nå nedsettes en styrings- og en arbeidsgruppe.
•	Opprettelsen av det nye statsforetaket for IKT i helse- og omsorgsektoren slik at eierskapet til Norsk helsenett AS flyttes fra regionale helseforetak til Helse- og omsorgsdepartementet, medfører blant annet at Legeforeningen mister sin representasjon i styret. 
•	Orientering fra Praktiserende Spesialisters Landsforenings (PSL) årsmøte i Bergen. 
•	E-resept – prosjektet vil bli forsinket. 

Sak 117/2009 – Oppnevnelse av Allmennlegeforeningens representasjon i UEMO

Allmennlegeforeningen har anledning til å være representert med to delegater i den europeiske foreningen UEMO. 

Vedtak: Styret vedtok å oppnevne Unni Aanes og Jan Emil Kristoffersen som Allmennlegeforeningens delegater i den europeiske foreningen UEMO. 

Sak 118/2009 – Oppnevnelse av medlemmer til Dnlfs forhandlingsutvalg og tariffutvalg	

Allmennlegeforeningen har mottatt brev av 19.august 2009 fra Legeforeningen vedrørende valg av representanter til Legeforeningens forhandlingsutvalg og tariffutvalg. 

I henhold til forhandlingsreglementets punkt 2.1.1 a) skal sentralstyret for sin funksjonsperiode – 1. september 2009 til 31. august 2011 – oppnevne representanter til forhandlingsutvalget for privat praksis. 

Forhandlingsutvalget for KS og Oslo kommune 
Det oppnevnes et forhandlingsutvalg som består av presidenten, Legeforeningens representant i Akademikerne kommune, en representant fra Oslo legeforening, en representant fra Ylf, en representant fra LSA, en representant fra AF, representant fra Of (dersom Of ikke er representert gjennom Oslo legeforening). Legeforeningens vararepresentant i Akademikerne kommune møter som observatør. 

Vedtak: Ståle Onsgård Sagabråten foreslås som AFs representant i Forhandlingsutvalget for KS og Oslo kommune. 

Forhandlingsutvalget for stat
Det oppnevnes et forhandlingsutvalg som består av presidenten, Legeforeningens representant i Akademikerne stat, et medlem fra LVS, et medlem fra LSA, et medlem fra Ylf og et medlem fra Of. Legeforeningens representant i Akademikerne stat møter som observatør. 

Forhandlingsutvalget for Spekter
Det oppnevnes et forhandlingsutvalg som består av presidenten, Legeforeningens representant i Akademikerne helse, to medlemmer fra Of og to medlemmer fra Ylf. Legeforeningens vararepresentant i Akademikerne helse møter som observatør. AF har tidligere kunne møtt som observatør, og det legges til grunn at det beror på en inkurie at AF ikke er nevnt under dette punktet i brevet av 19. august 2009 fra Legeforeningen. 

Vedtak: Trond Egil Hansen foreslås som Allmennlegeforeningens observatør i Forhandlingsutvalget for Spekter. 

Tariffutvalget for Privat praksis 
Det oppnevnes et tariffutvalg som består av leder og nestleder, to medlemmer og varamedlemmer etter forslag fra AF, to medlemmer og varamedlemmer etter forslag fra PSL. Et medlem og varamedlem etter forslag fra LSA, et medlem og varamedlem etter forslag fra Ylf og et medlem og varamedlem etter forslag fra Of. Medlemmene har personlige varamedlem. 

Vedtak: Trond Egil Hansen foreslås som nestleder av tariffutvalget. I rangert rekkefølge foreslås Kari Sollien og Bjørn Nordang som medlemmer av tariffutvalget. Som vararepresentanter foreslås Jan Emil Kristoffersen som første vara og Bodil Aasvang Olsen som andre vara.

Sak 119/2009 – Utnevnelse av representanter fra Allmennlegeforeningens styre til Legeforenings landsstyre	

I henhold til lover for Den norske legeforening § 3-1-1 nr (1) består landstyret av sentralstyret, representanter for avdelingene, regionsutvalgene og representanter for spesialforeningen Eldre lægers forening.
Trond Egil Hansen og Kari Sollien sitter i sentralstyret, og er medlemmer av landstyret. 
Det følger videre av lovene § § 3-1-1 (3) nr 3 at yrkesforeningene velger en representant per påbegynt 1000 medlem til landstyret i Den norske legeforening. Allmennlegeforeningen hadde 4 947 medlemmer per 1. februar 2009. Dette innbærer at Allmennlegeforeningen kan velge fem representanter til Landstyret. 

Vedtak: Ståle Onsgård Sagabråten, Stian Lobben, Bjørn Nordang, Kjartan Olafsson og 
Bodil Aasvang Olsen ble utnevnt som representanter fra Allmennlegeforningens styre til landstyret i Legeforeningen. 

Sak 120/2009 – Eventuelt Allmennlegeforeningens representasjon i regionsutvalgene hvor Allmennlegeforeningen ikke er representert ved en lokalavdelingsleder	

Styret hadde ikke mottatt meldinger fra alle regionene, slik at spørsmålet om Allmennlegeforeningen er representert i regionsutvalgene ved en lokalavdelingsleder var ikke kjent på tidspunktet for styremøtet. Bodil Aasvang Olsen undersøker dette nærmere og kommer eventuelt tilbake til dette på neste styremøte.

Vedtak: Saken behandles på neste møte om det er behov for det.

Sak 121/2009 – Oppnevnelse av observatører til underutvalg i Norsk forening for allmennmedisin

Allmennlegeforeningen kan oppnevne observatører med tale og forslagsrett til Norsk forening for allmennmedisins underutvalg: Allmennmedisinsk utdanningsutvalg (AU), Allmennmedisinsk forskningsutvalg (AFU) og Allmennmedisinsk kvalitetsutvalg (KUP). 

Vedtak: 

•	Stian Lobben ble oppnevnt som AFs observatør i Allmennmedisinsk utdanningsutvalg. 
•	Stian Lobben ble oppnevnt som AFs observatør i Allmennmedisinsk forskningsutvalg.
•	Kari Sollien ble oppnevnt som AFs observatør i Allmennmedisinsk kvalitetsutvalg.

Sak 122/2009 – Våruka 2010 - Nedsettelse av kurskomiteer for Ledelseskurs og kurs i helsepolitikk

I forbindelse med Våruka 2010 skal det nedsettes kurskomiteer for Ledelseskurs og kurs i helsepolitikk.

Vedtak: 
•	Hovedkomiteen: Kari Sollien
•	Kurskomiteen for kurs i helsepolitikk: Ståle Onsgård Sagabråten og Kari Sollien
•	Kurskomiteen for Ledelseskurset: Bodil Aasvang Olsen vil forespørre Tone Dorte Sletten, og undersøke om det er behov for flere representanter fra Allmennlegeforeningen i denne komiteen.

Sak 123/2009 – Oppnevnelse av representanter til arbeidsgruppe som skal identifisere og foreslå arbeidsformer som kan virke fremmende for rekruttering til ledelse i Allmennlegeforeningen

På styremøtet 16. juni 2009 ble det besluttet at det skal nedsettes en arbeidsgruppe som skal søke å identifisere og foreslå arbeidsformer som kan virke fremmende for rekruttering til ledelse i Allmennlegeforeningen og Norsk forening for allmennmedisin. Arbeidsgruppen skal invitere til en dagskonferanse om temaet slik at man blant annet får belyst problemstillingene fra ulike vinklinger. Arbeidsgruppen skal også få ansvaret for å følge opp etter dagskonferansen. 

Styret drøftet saken. Det er viktig at gruppen ser på ulike utfordringer knyttet til både kjønn, geografi og alder.

Vedtak: Leder av Allmennlegeforeningen Trond Egil Hansen og leder av Norsk forening for allmennmedisin utarbeider et omforent mandat for arbeidsgruppen. Stian Lobben
 og Tone Dorthe Sletten deltar i arbeidsgruppen for Allmennlegeforeningen. 

Sak 124/2009 – Allmennmedisinsk ledelsesnettverk	

Styret i Allmennlegeforeningen vedtok 2. juni 2009 at styret skal ta initiativ til å opprette et arbeidsrom på ”Min side” som delegeres/forankres i Allmennlegeforeningens lederkurskomité for å drifte arbeidsrommet. 

Vedtak: Lederkurskomiteen jobber videre med hvordan arbeidsrommet kan brukes. 

Sak 125/2009 – Ultralyd i allmennpraksis	

Trond Egil Hansen redegjorde for at Allmennlegeforeningen har mottatt brev av 25. juni 2009 fra Legeforeningen vedrørende brev av 19. januar 2009 fra Norsk gynekologisk forening om at ultralydundersøkelser innen faget gynekologi og fødselshjelp utført utenfor spesialisthelsetjenesten bør begrenses. Saken har vært behandlet i sentralstyret 19. mai 2009. Legeforeningen ba i brevet om at foreningene NFA, AF, NGF og Norsk radiologisk forening fremmer forslag om representanter til å delta i en arbeidsgruppe innen 14. august. Hansen redegjorde videre for at det forrige styret besluttet at Jan Emil Kristoffersen og Morten Glasø foreslås fra Allmennlegeforeningen. 

Vedtak: Styret tok orienteringen til etterretning. 

Sak 126/2009 – Regnskapsrapport for 2. kvartal 2009	

Regnskapsrapporten for 2. kvartal 2009 var sendt ut til styrets medlemmer før møtet. Trond Egil Hansen redegjorde for Allmennlegeforeningens regnskapsrapport for 2. kvartal 2009.

Vedtak: Styret tok regnskapsrapporten til etterretning.

Sak 127/2009 – Ekstratilskudd til lokalforeninger og yrkesforeninger	

Allmennlegeforeningen har mottatt brev av 3. august 2009 fra Legeforeningen om budsjett 2010 – ekstratilskudd til lokalforeninger, yrkesforeninger og fagmedisinske foreninger. 

I henhold til Legeforeningens lover, § 3-3-4, skal kontingenten for medlemskap i Den norske legeforening omfatte kontingent til avdelingene, dvs. lokalforeninger, yrkesforeninger, fagmedisinske foreninger og Norsk medisinstudentforening. For finansieringer av sin virksomhet har hver avdeling rett til en andel av Legeforeningens kontingentinntekter. Modellen for fordelingen av kontingentmidlene er beskrevet i § 4-3. Avdelingene ble invitert til å søke om midler. 

Trond Egil Hansen redegjorde for saken.  Søknadsfristen er 15. september 2009. 

Vedtak: Trond Egil Hansen utarbeider utkast til søknad som sendes styrets medlemmer per e-post for innspill og godkjenning. 

Sak 128/2009 – Oppfølging av vedtak på årsmøtet	

Styret behandlet oppfølgingen av følgende saker fra ordinært landsrådsmøte i Allmennlegeforeningen 6. mai 2009:  

Sak 6: 
•	Landsrådet vedtar at arbeidet med å utvikle fastlegen.no  settes i verk umiddelbart i tråd med de faglige og økonomiske føringer som ligger i fremlagt rapport. 
•	Landsrådet forutsetter at det etableres en avtale med NFA med formål å etablere likeverdig eierskap og økonomisk ansvar i tråd med de føringer som ligger i rapporten.
•	Det fremlegges en rapport om erfaringene etter to års drift av nettstedet, fortrinnsvis ved ordinært landsråd i 2012. 

Trond Egil Hansen redegjorde for at Allmennlegeforeningen og Norsk forening for allmennmedisin har kunngjort ledig oppdrag som konsulent, og at det har kommet inn søknader som vil bli gjennomgått av styrelederne for foreningene. 

Vedtak: Styret tok orienteringen til etterretning. 

Sak 7:

•	Marit Karlsen, Finnmark, fremmet slikt forslag:

	Ber om at belastning ved legevakt normalt ikke skal være større enn 4-delt. 

Landsråden aksepterte oversendelse til styret. Styret drøftet forslaget. 

Vedtak: Forslaget om at belastning ved legevakt normal ikke skal være større enn 4-delt vakt tas med i forhandlingene. 

•	Bjørn Sletvold, Oslo, fremmet slikt forslag:

Landsrådet ber AF-styret om å utrede muligheten for innføring av driftstilskudd og deling av lister som modell for utvidelse av fastlegeordningen. Fastlegeordningen skal fortsatt være listepasientsystem.

Landsråden aksepterte oversendelse til styret. Styret drøftet forslaget. 

Vedtak: Forslaget tas inn i den generelle debatt knyttet til hvordan få flere fastleger. 

•	Bjørn Sletvold, Oslo, fremmet slikt forslag:

Landsrådet ber AF-styret om å utarbeide et debattskrift om allmennmedisinsk ledelse innen neste landsrådsmøte. 

Landsråden aksepterte oversendelse til styret. Styret drøftet forslaget. 

Vedtak: Styret besluttet å utsette avgjørelsen om dette skal gjøres.

•	Bjørn Sletvold, Oslo, fremmet slikt forslag:

Landsrådet ber AF-styret om å fremme en sak overfor Legeforeningen om utredning av muligheten for å finansiere lederutdanning ved høyskoler og universitet for tillitsvalgte leger.

Forslaget enstemmig vedtatt. 

Vedtak: Trond Egil Hansen utarbeider et utkast til brev til Legeforeningen som legges frem på neste styremøte. 

•	Bjørn Sletvold, Oslo, fremmet slikt forslag:  

Landsrådet ber AF-styret om å utarbeide et forslag til hvordan den nasjonale fastlegeordningen kan ledes og finansieres. Utredningen skal drøftes på landsrådets tariffkonferanse høsten 2009.

Landsråden aksepterte oversendelse til styret. Styret drøftet forslaget. 

Vedtak: Saken utsettes til neste styremøte.

•	Kirsten Rokstad, Hordaland, fremmet slikt forslag: 

Dersom det fortsatt skal være møteplikt på ALU-møtene, må dette ha konsekvenser for fastleger som aldri/sjelden møter. Ber styret forfølge saken.

Landsråden aksepterte oversendelse til styret. Styret drøftet forslaget. 

Vedtak: Positive virkemidler knyttet til deltagelse på ALU-møtene tas med i forhandlingene.

Sak 129/2009 - Fastlegen.no	

Styrene i Allmennlegeforeningen og Norsk forening for allmennmedisin skal etablere et redaksjonsråd i forbindelse med opprettelsen av Fastelegen.no bestående av en til to representanter fra Allmennlegeforeningen og Norsk forening for allmennmedisin. 

Vedtak: Ståle Onsgård Sagabråten og Jørn Tunheim Kippersund ble valgt til å sitte i redaksjonsrådet for Allmennlegeforeningen. 

Sak 130/2009 – NAPHA-seminar 30. september 2009	

Allmennlegeforeningen har mottatt brev av 30. juni 2009 fra Nasjonalt kompetansesenter for psykisk helsearbeid (NAPHA) hvor yrkesorganisasjonene inviteres til seminar 30. september 2009 for å belyse felles forventninger og fremtidig samarbeid. 

Vedtak: Kjartan Olafsson deltar på seminaret.

Sak 131/2009 – Regionale e-helseseminarer 2009	

Allmennlegeforeningen har mottatt invitasjon til følgende regionale e-helseseminarer i 2009:
•	Bergen 14. -15. oktober 
•	Gardermoen 26. – 27. oktober
•	Kristiansand 3. – 4. november
•	Trondheim 17-18 november
•	Tromsø 24. – 25. november
 
Vedtak:
•	Kjartan Olafsson deltar i Bergen
•	Trond Egil Hansen forespør og oppnevner en som stiller for Allmennlegeforeningen på Gardermoen 
•	Bodil Aasvang deltar i Kristiansand
•	Trond Egil Hansen forespør og oppnevner en som stiller for Allmennlegeforeningen i Trondheim. Marte Walstad møter. 
•	Bjørn Nordang deltar i Tromsø.

Sak 132/2009 - Høring: ”Høringsnotat om endringer i kommunehelsetjenesteloven -  et verdig tjenestetilbud”	

Helse- og omsorgsdepartementet har sendt på høring et forslag om endringer i kommunehelsetjenesteloven § 2-1 om rett til helsehjelp og forslag om en ny forskrift hjemlet i kommunehelsetjenesteloven § 1-3 femte ledd og sosialtjenesteloven § 4-6 om en verdig eldreomsorg. 

Styret drøftet saken, og ønsker å gi en uttalelse.  

Vedtak: Ståle Onsgård Sagabråten utarbeider et utkast til høringssvar som sendes styret på e-post for innspill og godkjenning. 

Sak 133/2009 – Høring: ”Nasjonal retningslinje for behandling og rehabilitering ved slag”	

Helsedirektoratet har sendt på høring et utkast til en nasjonal retningslinje for behandling i akutt fase, for sekundærforebygging og for rehabilitering av hjerneslag. Retningslinjen omfatter voksne som rammes av hjerneinfarkt og hjerneblødning (intracerebral blødning), samt transitorisk iskemisk anfall (TIA).

Styret drøftet saken om kom til at det ikke skal gis en høringsuttalelse fra Allmennlegeforeningen da det ble ansett som mest hensiktsmessig å anmode Norsk forening for allmennmedisin å vurdere saken, og eventuelt gi en uttalelse på vegne av allmennlegene.    

Vedtak: Allmennlegeforeningen gir ikke uttalelse i saken, men vil anmode Norsk forening for allmennmedisin å vurdere saken, og eventuelt gi en uttalelse på vegne av allmennlegene. 

Sak 134/2009 – Høring: ”Forslag til fremtidig organisering av nødmeldetjenesten (112 - rapporten)	

Justis- og politidepartementet har mottatt rapport med forslag om fremtidig organisering av nødmeldetjenesten. Rapporten er nå sendt på høring. 

Styret drøftet saken, og ønsker å gi en uttalelse.  

Vedtak: Ståle Onsgård Sagabråten utarbeider utkast til høringsvar. Utkastet sendes styrets medlemmer på e-post for innspill og godkjennelse.

Sak 135/2009 – Høring: ”Om rett til omsorgspermisjon ved fødsel og adopsjon og under ammefri”	

Barne- og likestillingsdepartementet har sendt på høring et notat om rett til lønn under omsorgspermisjon ved fødsel og adopsjon og under ammefri. 

Styret drøftet saken, og ønsker å gi en uttalelse.  

Vedtak: Kari Sollien utarbeider et utkast til høringssvar som sendes styret på e-post for innspill og godkjenning. 

Sak 136/2009 – Høring: NOU 2009: 14 – Et helhetlig diskrimineringsvern	

Barne- og likestillingsdepartementet har sendt NOU 2009:14 Et helhetlig diskrimineringsvern på høring. 

Styret drøftet saken, og ønsker å gi en uttalelse.  

Vedtak: Bjørn Nordang utarbeider et utkast til høringssvar som sendes styret på e-post for innspill og godkjenning.

Sak 137/2009 – Oppfølging av Norm for informasjonssikkerhet i helsesektoren	

Etter forutgående sentralstyrebehandling oppnevnte presidenten i april 2007 representant (Siri Tau Ursin, foreslått fra Overlegeforeningen) og vararepresentant (Jan Emil Kristoffersen, foreslått av Allmennlegeforeningen) til Helsedirektoratets oppfølgingsgruppe for ”Norm for informasjonssikkerhet i helsesektoren”. 

Ved overgang til ny sentralstyreperiode må oppnevningene revideres. Allmennlegeforeningen og Overlegeforeningen er derfor anmodet om å foreslå kandidater for oppnevning til oppfølgingsgruppen. 

Vedtak: Allmennlegeforeningen foreslår at Kjartan Olafsson oppnevnes til å sitte i oppfølgingsgruppen.

Sak 138/2009 – Oppnevnelse av styremedlemmer Reguleringsfond pensjon for helsepersonell	
 
En del fastleger og avtalespesialister har i dag arbeidsgiveransvar for tidligere kommunalt ansatt hjelpepersonell. Ansvaret for å dekke kostnader knyttet til deres medlemskap i offentlig tjenestepensjonsordninger er for mange en del av vilkårene ved den virksomhetsoverdragelsen som har funnet sted. Regelverket for disse pensjonsordningene har en del problematiske sider, særlig knyttet til kostnader forbundet med regulering av pensjonsrettigheter. 

Det har hittil ikke vært mulig å avlede de mest urimelige reguleringsforpliktelsene. Legeforeningen fikk gjennomslag for å opprette et fond til dekning av reguleringspremie for ansatte med kommunal tjenestepensjonsordning under årets forhandlinger om Normaltariffen. Tilskuddet ble i år fastsatt til fem millioner kroner. Tilskuddet skal forvaltes av Legeforeningen. 

Sentralstyret vedtok i møte 25. august 2009 at det skal oppnevens et styre som vil ha som oppgave å forestå tildeling fra fondet etter nærmere fastsatte regler.  

Allmennlegeforeningen ble bedt om å foreslå ett mannlig og ett kvinnelig styremedlem med engasjement for saken, men uten å ha personlige interesser i form av ansatte eller tidligere ansatte med rett til offentlig tjenestepensjon. 

Vedtak: Allmennlegeforeningen forslår Trond Egil Hansen og Kari Sollien som styremedlemmer i Reguleringsfondet.

Sak 139/2009 – Presisering av vedtaket i landsrådsmøtet om praksiskompensasjon	

Det følger av referatet fra landsrådsmøtet, sak 14, at 
1)	 praksiskompensasjon for styrets medlemmer i AF økes fra kr 6000 til kr 6150 per hele fraværsdag, til kr 3075 for halv fraværsdag med virkning fra 1.1.2010
2)	øvrige kompensasjoner og godtgjørelser, inklusive leder og nestleders faste kompensasjon, holdes uendret.
AFs styre bes i sitt budsjett for 2011 å forberede at Honorarutvalget kan foreslå en korrigering for etterslep både for praksiskompensasjon og for øvrige utgiftskompensasjoner og godtgjørelser.

Styret drøftet saken, og kom til at økningen av praksiskompensasjonen bør gjelde for de som har krav på praksiskompensasjon fra Allmennlegeforeningen og ikke bare styrets medlemmer. 

Vedtak: Styret vedtok at endringen i praksiskompensasjonen fra 1. januar 2010 gjelder de som har krav på praksiskompensasjon fra Allmennlegeforeningen. 

140/2009 – Allmennmedisinsk forskningsfond	

Allmennmedisinsk forskningsfond ledes av et styre bestående av leder og fire medlemmer, hvert med personlig varamedlem, herunder nestleder.
 
I henhold til vedtektene for Allmennmedisinsk forskningsfond punkt 4 oppnevner Legeforenings sentralstyre leder og tre medlemmer, herunder nestleder blant disse. Ett styremedlem med varamedlem oppnevnes etter forslag fra Allmennlegeforeningen, ett medlem med varamedlem etter forslag fra Norsk forening for allmennmedisin og ett medlem med varamedlem etter forslag fra de fire allmennmedisinske forskningsenhetene. Helse- og omsorgsdepartement (HOD) oppnevner ett medlem med varamedlem. le etablert for to år siden – styre (leder og tre medlemmer) og et fagråd. Allmennlegeforeningens medlem og varamedlem ble valgt for to år. Behov for å foreslå nye for fire år. 

Vedtak: Trond Egil Hansen foreslås som styremedlem og Kari Sollien som varamedlem i Allmennmedisinsk forskningsfond. 

141/2009 – Styringsgruppen for pasientreiser	

Pasientreiser – prosjektet gjelder både rekvisisjon og oppgjør. Det skal nå nedsettes en styrings- og en arbeidsgruppe.

Vedtak: Kjartan Olafsson deltar i styringsgruppen. Gry Elise Albrektsen sitter i arbeidsgruppen.

142/2009 – Oppnevning av representant til kontaktmøte med Finansnæringens hovedorganisasjon	

Allmennlegeforeningen skal oppnevne representanter til kontaktmøte med Finansnæringens hovedorganisasjon. 

Vedtak: Ståle Onsgård Sagabråten ble oppnevnt til Allmennlegeforeningens representant til kontaktmøte med Finansnæringens hovedorganisasjon. 

143/2009 - Forskrift om nasjonalt vaksinasjonsprogram og endringer i SYSVAK- registerforskriften	

Helse- og omsorgsdepartementet har sendt på høring et forslag om ny forskrift om nasjonalt vaksinasjonsprogram og om endringer i SYSVAK-registerforskriften. 

Vedtak: Trond Egil Hansen utarbeider et utkast til høringssvar som sendes styret på e-post for innspill og godkjenning.